《看花曲》
宋代·戴表元

种花郎君爱花好，看花儿女笑花老，
墙东花开闹喧喧，马蹄蹴醉墙西草。
游人贱草只看花，明日重来还可嗟。
但见萋迷青覆地，千红万紫成泥沙。
君不闻明妃当年辞汉宫，黄云塞下白杨风。
一朝边亭静烽火，诏书自议麒麟功。
又不闻马嵬山前玉环血，岁岁春风吹不灭。
词人正赏浯溪碑，千秋妖恨无人说。
红颜误人何足怜，花开花谢春风前。
犹胜凄凉后庭树，离歌未断江南暮。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》